Lijepo ti se Ceranka odijeva

Moja je šetnja internetom završila na čudnom mjestu. Otvarajući neke poveznice, došla sam i na stranicu na kojoj je svojom ljepotom plijenila ženska nošnja koju su Ceranke nekad odijevale. Sjetila sam se odmah svih svojih odlazaka u KUD, plesova i naravno, opravljanja.

UH, kakva je to procedura bila. Mama me je vodila k baki i cijeli je proces trajao jako dugo. Nervozno sam se vrpoljila pa je baka često i podviknula. Najgore mi je bilo kad su me stezali i na mene nabacivali slojeve odjeće. Kad je baka rekla:“ De se pogleđi!“ , ja sam se još uvijek pod dojmom natezanja tromo vukla prema ogledalu. Čim sam stala pred njega, odmah sam promijenila mišljenje. Zadivljeno sam gledala u svoj odraz u zrcalu. Iza mene su se smijuljile mama i baka. Baka progovara: „ Eh, još samo da ti kakog bećara nađemo.“ Baka s nekom sjetom gleda u mene. Vjerojatno se sjetila svoga „ bećara“ koji je sad, kako ona kaže, „ na boljem mjestu. “Sjetila se ona sigurno i sijela i kola u kojima je plesala i klupica na kojima je čekala moga djeda.

Poželim se nekada i ja vratiti u bakino doba iako nije bilo interneta ni struje, ali je baka rekla da je bilo više smijeha i veselja.

 Lana Musa, 5. razred

 OŠ M. A. Reljković, Cerna